Υπέρ της άρσης ασυλίας Γ. Κατρούγκαλου και Ι. Στέφου τάχθηκε η Ολομέλεια

Την άρση της ασυλίας του αναπληρωτή υπουργού Εξωτερικών Γιώργου Κατρούγκαλου και του βουλευτή του ΣΥΡΙΖΑ Γιάννη Στέφου, το οποίο και οι ίδιοι είχαν ζητήσει, αποφάσισε η Ολομέλεια της Βουλής. Αντίθετα, απέρριψε το αίτημα για άρση ασυλίας του βουλευτή της ΔΗΣΥ Ανδρέα Λοβέρδου και του πρώην προέδρου της ΝΔ Βαγγέλη Μεϊμαράκη.

Ειδικότερα:

Για τον κ. Κατρούγκαλο: Ναι ψήφισαν 174 βουλευτές, Όχι 7.

Για τον κ. Στέφο: Ναι ψήφισαν 175 βουλευτές, Όχι 3.

Για τον κ. Μεϊμαράκη: Όχι ψήφισαν 175 βουλευτές, Ναι 5

Για τον κ. Λοβέρδο: Όχι ψήφισαν 171 βουλευτές, Ναι 11.

Η υπόθεση του κ. Κατρούγκαλου αφορά απιστία σχετικά με την υπηρεσία από κοινού και κατ΄ εξακολούθηση, συνολικής αξίας άνω των 500.000 ευρώ, σε βάρος του ελληνικού Δημοσίου, αδίκημα το οποίο τελέστηκε την περίοδο 2010-2012.

Το αδίκημα για τον κ. Στέφο είναι ανθρωποκτονία από αμέλεια.

Η υπόθεση του κ. Μεϊμαράκη αφορούσε στη διερεύνηση, μετά από εξώδικη δήλωση πολίτη, τυχόν αξιόποινων πράξεων για παράβαση καθήκοντος κατά την περίοδο που ήταν πρόεδρος της Βουλής.

Η υπόθεση του κ. Λοβέρδου αφορούσε παράβαση μυστικών της Πολιτείας, και ειδικότερα διαρροή διαβαθμισμένου εγγράφου από την υπηρεσία του υπουργείου Άμυνας.

Πηγή: ΑΠΕ-ΜΠΕ